[{"text_idx": "#000003", "text": "Ja kui vene kultuuri austajal on oma seisukoha kaitseks esitada siiski ka mo\u0303ni intelligentne argument, siis need, kes praegu Vene agressiooni o\u0303igustavad vo\u0303i koguni mingit agressiooni u\u0308ldse ei na\u0308egi \u2013 isegi kui kohalviibivad la\u0308hisugulased neile ra\u0308a\u0308givad, mis tegelikult toimub \u2013, ei vajagi mingeid argumente. Esiteks pole midagi olnud ja teiseks see, mis siiski on olnud, on va\u0308ga hea. Nad on oma to\u0303es sama kindlad kui ko\u0303ik maailma lamemaalased ja la\u0308hevad selle to\u0303ega la\u0308bi tegelikkuse otsekui unesko\u0303ndijad, kui kasutada Sofi Oksase suurepa\u0308rast so\u0303naleidu. [siin on ilmselt ebata\u0308psus ja so\u0303naleid on vanem: Christopher Clark, Unesko\u0303ndijad. Kuidas Euroopa 1914. aastal so\u0303jateele asus. 2015 (Varrak)]"}, {"text_idx": "#000004", "text": "Kui me seni vo\u0303isime naerda tolle mutikese u\u0308le, kes kaelkirjakut na\u0308hes u\u0308tles: \u201eEi, sellist looma pole olemas\u201c, sest pidasime teda erandlikuks, anekdootlikuks ja pigem va\u0308ljamo\u0303elduks, siis nu\u0308u\u0308d peame tunnistama, et selliseid on miljonite kaupa. Statistiline paratamatus sosistab ko\u0303rva: ja kui juba Venemaal, siis miks mitte ka mujal. Lo\u0303hkuge nende kultuurinormid, laske nende u\u0308hiskond la\u0308bi imbuda va\u0308givallast, andke kurjategijatele tegevusvabadus \u2013 ja te saate samasugused putinistid inglastest vo\u0303i prantslastest. Lo\u0303puks oleme me seda ju na\u0308inud maailma u\u0308he andekama ja kultuurseima rahva, nimelt sakslaste juures. Vaadake Riefenstahli \u201eTahte triumfi\u201c: seal nad seisavad no\u0308o\u0308rsirgetes viirgudes \u2013 unesko\u0303ndijad."}, {"text_idx": "#000005", "text": "To\u0303eliselt ehmatav ja ebameeldiv to\u0303de aga seisneb selles, kui vastuvo\u0303tlikud me, inimesed, u\u0308leu\u0308ldse oleme igasugu irratsionaalsetele teooriatele ja millise tahtejo\u0303uga me neist kinni hoiame, o\u0308elgu tegelikkus mida tahes. Hiljaaegu kirjutasid na\u0308iteks kolm Eesti sotsiaaldemokraati, et lausa kogu maailm vajab Eestilt feministlikku ja \u201etundetaiplikku\u201c julgeolekupoliitikat, mis keskenduks senisest enam naistele ja lastele, sest just nood saavad so\u0303jas \u201eebaproportsionaalselt kannatada\u201c. Oh taevas. Mistahes julgeolekupoliitika u\u0308lim eesma\u0308rk ongi naiste ja laste kaitse ning \u201eebaproportsionaalselt\u201c saavad so\u0303jas kannatada hoopis mehed, va\u0308hemalt seni on saanud. Ainult et mingit ebaproportsionaalsust tegelikult pole. Rinne ku\u0308ll vajab ka naisi ning tagala vajab ka mehi, kuid aus ja o\u0303iglane on just selline to\u0308o\u0308jaotus: mehed so\u0303divad naiste ja laste eest, tagala aga toidab, katab ja varustab neid. Tulla taga no\u0303udma mingit senisest veelgi naiste-laste kesksemat julgeolekupoliitikat ning erita\u0308helepanu \u201eallasurutud positsioonil\u201c asuvatele va\u0308hemustele (LGBT+ jt) on lihtsalt unesko\u0303ndimine. Vabamas so\u0303nastuses u\u0308tleks: maja po\u0303leb lahtise leegiga, aga tema ajab ikka oma joru."}, {"text_idx": "#000007", "text": "Niimoodi asju vaadeldes vo\u0303ib koguni tekkida mulje, et me ko\u0303ik oleme omamoodi opakad, sama eba- ja kergeusklikud, sama irratsionaalsed, fanaatilised ja silmaklapistatud nagu saja vo\u0303i tuhande aasta eest, misto\u0303ttu tasuks igau\u0308hel endalt ku\u0308sida: mis on see minu Kuu, mis mind paneb uluma ja segast ajama? Raudkindlaid to\u0303endeid ignoreerima, u\u0308tlema, et \u201eei, seda looma pole olemas\u201c? Mitte et see palju aitaks, aga va\u0308hemalt katse korras huvitav siiski. Ilmselt on ka nii, et me ise oma Kuud ei tunnegi, va\u0308hemalt mitte enne, kui meile kaelkirjakut na\u0308idatakse ja viimati ka mitte pa\u0308rast seda. Need, kes praegu kinnitavad, et \u201ehohollide peksmine\u201c on va\u0308ga o\u0303ige tegu, ei tea ju samuti, et nad pole mitte Vene patrioodid, vaid julmad ja silmaklapistatud s\u030covinistid. Vo\u0303i siiski aimavad ja seda tigedamad on?"}, {"text_idx": "#000013", "text": "Tuuakse na\u0308iteid. Roth heidab endale ette taipamatust, et kui ta abikaasa Jordan ha\u0308a\u0308lt to\u0303stab, mis temale mo\u0303jub karjumisena, siis ei pruugi mees tegelikult isegi vihane olla. Lihtsalt mees kasutab ha\u0308a\u0308lt teisiti. Vo\u0303i siis so\u0303nelus: mees ku\u0308sib, kas naine teab, et kui politsei nende auto kasvo\u0303i aegunud numbrima\u0308rkide pa\u0308rast peatab, siis vo\u0303ib see lo\u0303ppeda mehe tapmisega \u2013 ja naine peab oma suureks ha\u0308biks tunnistama, et pole selle peale tulnud. Lo\u0303puks kolmas na\u0308ide: autoso\u0303idul ku\u0308sib mees, kas naine teab, et nad mo\u0308o\u0308dusid a\u0308sja Eric Garneri hukkumispaigast, ja naine ei tea. Paraku oli tegemist mustanahalisega, kelle politseinikud 2014. aastal kinnipidamise ka\u0308igus la\u0308mmatasid nagu George Floydi kuus aastat hiljem."}, {"text_idx": "#000014", "text": "Rassism? Ei. Mingisuguse rassistliku eelhoiaku vo\u0303iks ku\u0308lge monteerida u\u0308ksnes viimasele na\u0308itele, ja sedagi suure vaevaga. Va\u0308ga vo\u0303imalik, et mo\u0303nest Ameerika koduso\u0303ja lahingupaigast mo\u0308o\u0308dudes poleks Roth ka seda teadnud, ja sellest rassismi otsida oleks juba o\u0303ige veider. Eric Garneri puhul peab lugeja aga mo\u0303istma asja nii, et naine ei ma\u0308letanud tema surmapaika po\u0303hjusel, et surmasaanu oli neeger. Paraku on see u\u0308ksnes oletus, mille vastust ei tea ka Roth ise, sest alateadvus sellepa\u0308rast alateadvus ongi, et ta tegevus ja\u0308a\u0308b meile teadvustamata. Kuid u\u0308leja\u0308a\u0308nud kaks na\u0308idet ei ku\u0308u\u0308ni isegi oletuseni. Kui valgetel ja mustadel on erinev elukogemus, siis ei ta\u0308henda see veel rassismi. Nii nagu valge ei tea ega peagi pisiasjadeni teadma, \u201emis tunne on olla must\u201c, nii ei tea ega peagi must teadma, \u201emis tunne on olla valge\u201c. Na\u0308iteks ko\u0303ndida valgena ringi Kingstoni a\u0308a\u0308relinnas Jamaikal. Vo\u0303i, olge lahked, peatada numbrima\u0308rkide pa\u0308rast autot, mis on ta\u0308is musti mehi. Kas pole nii, et surma vo\u0303ib saada ka hoopis politseinik? Selle kohta on statistika olemas."}, {"text_idx": "#000016", "text": "Ko\u0303ige raskem on ennast sisse mo\u0303elda vo\u0303o\u0303rasse kultuuri vo\u0303i subkultuuri, ja seda puudutabki Rothi toodud na\u0308ide ko\u0303netugevuse kohta. Olen seda ise kogenud Egiptuses, kus mulle ta\u0308naval ja turul liikudes esialgu tundus, et egiptlased on alatasa vihased, sest nad ju karjuvad. Tegelikult ei karju nad midagi, hoopis vestlevad intensiivselt, ta\u0308ie rinnaga. Araabia keelt ei saagi u\u0308miseda-pobiseda nii nagu meie oma keelt. Intonatsioon ja ko\u0303ne tugevus omandatakse varases lapsepo\u0303lves, see ja\u0308a\u0308b verre. Lisame veel muezzinite regulaarsed palvelekutsed minarettidest ja ko\u0303va ha\u0308a\u0308lega skandeerides (vo\u0303i seda kuulates) omandatud va\u0308rsid koraanist. Ja isegi kui sirgub u\u0308les tasase jutuga araablane, siis ei ha\u0308iri valjuha\u0308a\u0308lsus teda teiste juures, ta on sellega maast-madalast harjunud. Sama lugu on inimese personaalse ruumivajadusega, mis kultuuriti tugevalt erineb. Soomlane ei saa midagi parata, et ta kreeklasega vesteldes ise seda ma\u0308rkamata sammukese tagasi astub. Neid asju vo\u0303ib inimene teada, kuid ta ei saa neid enda seest va\u0308lja \u2013 ega peagi saama. Paraku on seda sammukest imelihtne esitleda rassismina ja ha\u0308vitada inimese elu u\u0308heainsa ha\u0308stikorraldatud meediaru\u0308nnakuga."}, {"text_idx": "#000017", "text": "Ometi pole ko\u0303igel sellel rassismiga absoluutselt mitte mingit pistmist. Rassism on fu\u0308u\u0308siliselt erinevate inimeste alava\u0308a\u0308rseks pidamine, mitte erinevuste tajumine ja neile reageerimine. Isegi vo\u0303o\u0303rastamine ei ole pa\u0308riselt seesama mis halvustamine. Eriti ilmne on see kultuurierinevuste puhul, nagu eelmainitud ko\u0303netugevus. Kes on harjunud Lo\u0303una-Eesti vikativarrega, sellele on Po\u0303hja-Eesti oma vo\u0303o\u0303ras ja nii ongi. Kus on siin rassism? Ometigi raputavad prints Harry, tema suhtestrateeg Roth ja miljoni o\u0303igluseno\u0303udjad endale innukalt tuhka pa\u0308he ning kahetsevad oma olematuid patte. Pool maailma kuulab neid ja veerand maailma usub. Tohutu hulk inimesi."}, {"text_idx": "#000018", "text": "See ei ole u\u0308ksnes tragikoomiline, vaid ka va\u0308ga ohtlik. Siin jo\u0303uame me Orwelli \u201emo\u0303tteroimani\u201c. Kaasasu\u0308ndinud rassismi teoreetikud ei pu\u0308u\u0308dle enamat ega va\u0308hemat kui kuulutada osa meie \u201eminast\u201c kuritegelikuks. Loomulikult mo\u0303tleme me ko\u0303ik vahel kuritegelikke mo\u0303tteid, kuid u\u0308ldise, va\u0308a\u0308ramatu, kaasasu\u0308ndinud ja \u2013 NB! \u2013 teadvustamata patu idee kipub u\u0308le trumpama isegi no\u0303idade po\u0303letamise ja stalinismi. \u201eSa oled su\u0308u\u0308di,\u201c u\u0308tleb Suur Vend. \u201eSa sooritasid mo\u0303tteroima, ja mina na\u0308en seda sinu sees, isegi kui sa ise ei na\u0308e. Heida po\u0303rmu ja anu vabandust. Siis ma ehk mo\u0303tlen, kas sulle andestada vo\u0303i mitte.\u201c Kui inkvisitsioon no\u0303udis, et inimene tunnistaks u\u0308les oma koosto\u0308o\u0308 Saatanaga, siis kaasasu\u0308ndinud rassismi idee no\u0303uab, et inimene selle koosto\u0308o\u0308 ko\u0303igepealt ise va\u0308lja mo\u0303tleks. Moodne pa\u0308rispatt ilma lootuseta lunastusele."}, {"text_idx": "#000020", "text": "Ilmunud Postimehes 6. aprillil 2021"}, {"text_idx": "#000025", "text": "Olid siis neegrid vo\u0303i ei olnud?"}]